Informatīvais ziņojums

**Par Eiropas Savienības Konkurētspējas ministru padomes 2011. gada 29.–30. septembra sanāksmē izskatāmo jautājumu**

##### I Ministru padomes sanāksmes darba kārtība

Briselē, 2011. gada 29.-30.septembrī notiks Eiropas Savienības (turpmāk – ES) Konkurētspējas ministru padomes sanāksme, kuras darba kārtībā ir ietverts Tieslietu ministrijas kompetences jautājums par ES Padomes sagatavoto līguma projektu vienotās patentu tiesas izveidei (turpmāk – Līguma projekts). Attiecībā uz minēto jautājumu ir sagatavota Latvijas nacionālā pozīcija.

**II Jautājuma būtība un Latvijas nacionālā pozīcija**

ES Konkurētspējas ministru padomes sanāksmē 29.-30.septembrī dalībvalstu ministri tiks aicināti sniegt politiskās vadlīnijas turpmākajam darbam ar mērķi līdz 2011.gada beigām panākt politisko vienošanos par vienota spēka Eiropas patenta sistēmas izveidi. Dalībvalstu ministri tiks aicināti diskutēt par šādiem jautājumiem:

1. izvēlētā risinājuma saderība ar Līgumu par Eiropas Savienību, Līgumu par Eiropas Savienības darbību un Eiropas Savienības Tiesas 2011. gada 8. marta atzinumu 1/09;
2. Līguma projekta saderība ar *acquis*, it īpaši Brisele I Regulu;
3. citi būtiski jautājumi par Līguma projektu.

2011.gada 10.martā ES Konkurētspējas ministru padomes sanāksmē tika pieņemts lēmums 2011/167/ES, ar ko atļauj ciešāku sadarbību attiecībā uz vienotas patentu aizsardzības izveidi. Ciešākas sadarbības mehānismā ir iesaistījušās 25 ES dalībvalstis, tai skaitā Latvija.

2011.gada 27.jūnija ārkārtas Konkurētspējas ministru padomē dalībvalstis ciešākas sadarbības ietvaros vienojās par priekšlikumu Eiropas Parlamenta un Padomes regulai par ciešāku sadarbību saistībā ar vienotas patentu aizsardzības izveidi un par priekšlikumu Eiropas Parlamenta un Padomes regulai par ciešāku sadarbību saistībā ar vienotas patentu aizsardzības izveidi attiecībā uz piemērojamo tulkošanas kārtību

Ņemot vērā, ka nākamais solis, lai izveidotu vienoto ES patentu ir tā tiesvedības jautājumu risināšana, ES Padome 2011. gada 14. jūnijā nāca klajā ar Līguma projektu. Patentu tiesvedības sistēma plānota kā ekskluzīva ES vienotās Patentu tiesas sistēma (turpmāk – Patentu tiesa), kurā tiktu skatīti Eiropas patenta un nākotnē arī Vienota spēka Eiropas patenta strīdi, proti, lietas par patenta anulēšanu patentspējas trūkuma dēļ, patentu pārkāpumi un citi ar patentiem saistīti strīdi. Patentu tiesa tiek plānota kā specializēta patentu tiesa, kuras spriedumiem būs spēks visās Līguma projektā iesaistīto dalībvalstu teritorijās.

**Latvija kopumā atbalsta** nepieciešamību risināt patentu tiesvedības jautājumus, uzsverot, ka ir svarīgi nodrošināt jaunās Patentu tiesas sistēmas pieejamību mazajiem un vidējiem uzņēmumiem, kas var tikt panākts nodrošinot pieejamas tiesvedības izmaksas. Tāpat Latvija uzskata, ka Patentu tiesu nepieciešams veidot atbilstoši ES un nacionālo tiesību prasībām.

Atbildot uz Prezidentūras izvirzītajiem diskusiju jautājumiem, Latvija uzsver, ka varētu atbalstīt tādu dalībvalstu atbildības regulējumu Līguma projektā, kas ir nepārprotams, skaidrs un bez pretrunām, lai tādējādi novērstu problēmas Līguma projekta piemērošanā nākotnē. Minēto iemeslu dēļ Latvija uzskata, ka šobrīd nav pārliecības par to, vai ir panākta viennozīmīga saderība ar Līgumu par Eiropas Savienību, Līgumu par Eiropas Savienības darbību un Eiropas Savienības Tiesas 2011. gada 8. marta atzinumu 1/09. Tāpēc ir nepieciešams turpināt darbu pie Līguma projekta teksta izstrādes.

Latvija uzskata, ka būtu nepieciešams atrunāt Briseles I regulas piemērošanu Līguma projekta preambulā vai Līguma projekta tekstā norādīt Briseles I regulas mijiedarbību ar līguma projekta jurisdikcijas nosacījumiem, vai arī Briseles I regulā ietvert atrunu par Patentu tiesas jurisdikciju ar mērķi novērst neskaidrības, nodrošināt tiesisko noteiktību un skaidri nošķirt abu tiesību aktu piemērošanas jomu.

**Latvijai** **īpaši būtiskie jautājumi**, par kuriem ir nepieciešams turpināt diskusijas Līguma projekta ietvaros ir: valodu lietojums tiesas procesā, tiesvedības izmaksas, Latvijas kompetento institūciju iesaistīšana tiesas nolēmumu izpildē, kā arī solidāra dalībvalstu finansiālā atbildība.

**III Latvijas delegācija**

Delegācijas dalībnieks: **Sandris Laganovskis**, tieslietu nozares padomnieks Latvijas Republikas Pastāvīgajā pārstāvniecībā ES.

Tieslietu ministrs A. Štokenbergs

23.09.2011. 13:37

556

Dace Vītola

67036913, Dace.Vitola@tm.gov.lv